## Odluka Hrvatske agencije za poštu i elektroničke komunikacije klasa: 344-01/09-01/1075 od 17. srpnja 2009.

### NN 102/2009 (26.8.2009.), Odluka Hrvatske agencije za poštu i elektroničke komunikacije klasa: 344-01/09-01/1075 od 17. srpnja 2009.

102 26.08.2009 Odluka Hrvatske agencije za poštu i elektroničke komunikacije klasa: 344-01/09-01/1075 od 17. srpnja 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

2649

Na temelju članka 12. stavka 1. točke 3., članka 53. stavka 5. i članka 56. stavaka 1. i 4. Zakona o elektroničkim komunikacijama (»Narodne novine« br. 73/08), u postupku analize tržišta javno dostupne telefonske usluge u pokretnim elektroničkim komunikacijskim mrežama, Vijeće Hrvatske agencije za poštu i elektroničke komunikacije je na sjednici održanoj 17. srpnja 2009. godine donijelo

ODLUKU

I. U skladu s dokumentom Hrvatske agencije za poštu i elektroničke komunikacije »Tržište javno dostupne telefonske usluge u pokretnim elektroničkim komunikacijskim mrežama – Provođenje Testa tri mjerila iz članka 53. stavka 2. Zakona o elektroničkim komunikacijama«, koji je sastavni dio ove odluke, utvrđuje se postojanje djelotvornog tržišnog natjecanja na tržištu javno dostupne telefonske usluge u pokretnim elektroničkim komunikacijskim mrežama te se trgovačkom društvu T-Mobile Hrvatska d.o.o., Ulica grada Vukovara 23, Zagreb i trgovačkom društvu VIPnet d.o.o., Vrtni put 1, Zagreb ukidaju sve regulatorne obveze na tržištu javne govorne usluge u pokretnim telekomunikacijskim mrežama.

II. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

U skladu s člankom 52. i 53. Zakona o elektroničkim komunikacijama (»Narodne novine« br. 73/08, dalje u tekstu: ZEK), Hrvatska agencija za poštu i elektroničke komunikacije (dalje u tekstu: HAKOM) je po službenoj dužnosti provela postupak analize tržišta javno dostupne telefonske usluge u pokretnim elektroničkim komunikacijskim mrežama. Naime, Vijeće HAKOM-a je odlukom od 9. srpnja 2008. godine, klasa: UP/I-344-01/08-01/1583, urbroj: 376-11-08-01 odredilo operatore koji su obvezni dostaviti sve potrebne podatke, između ostalog i podatke za utvrđivanje tržišta javno dostupne telefonske usluge u pokretnim elektroničkim komunikacijskim mrežama, kako bi se utvrdilo je li isto podložno prethodnoj regulaciji obzirom da nije sastavni dio Preporuke Europske komisije o mjerodavnim tržištima. Naime, na temelju članka 53. stavka 2. ZEK-a HAKOM može odlukom utvrditi da su i mjerodavna tržišta koja nisu sastavni dio Preporuke Europske komisije o mjerodavnim tržištima podložna prethodnoj regulaciji ukoliko su na tim tržištima istodobno zadovoljena sljedeća tri mjerila: prisutnost visokih i trajnih zapreka za ulazak na tržište, strukturne, pravne ili regulatorne prirode, struktura tržišta koja ne teži razvoju djelotvornog tržišnog natjecanja unutar odgovarajućeg vremenskog okvira i primjena mjerodavnih propisa o zaštiti tržišnog natjecanja sama po sebi ne omogućuje na odgovarajući način uklanjanje nedostataka na tržištu.

Naziv mjerodavnog tržišta iz točke I. izreke ove odluke izmijenjen je u odnosu na naziv istog mjerodavnog tržišta iz odluke o utvrđivanju mjerodavnih tržišta podložnih prethodnoj regulaciji od 9. srpnja 2008. godine, na način da je izraz »java govorna usluga u pokretnim telekomunikacijskim mrežama« zamijenjen izrazom »javno dostupna telefonska usluga u pokretnim elektroničkim komunikacijskim mrežama«, čime se nije mijenjao niti jedan aspekt tržišta koje je analizirano, već njegov izričaj.

HAKOM je kreirao jedinstveni upitnik za operatore koji pružaju elektroničke komunikacijske usluge u pokretnim mrežama koji se sastoji od tri djela. Prvi se dio odnosi na veleprodajnu razinu usluga započinjanja (originacije) poziva i SMS poruka, drugi dio se odnosi na veleprodajnu razinu usluga završavanja (terminacije) poziva i SMS poruka, a treći dio se odnosi na maloprodajno tržište u pokretnim mrežama. Podaci traženi u navedenom upitniku odnose se na vremensko razdoblje koje obuhvaća drugo polugodište 2005. godine, cijelu 2006. i 2007. godinu te prvo polugodište 2008. godine. Nakon zaprimanja i analize dostavljenih podataka, uzimajući u obzir važnost i značaj pokrenutog postupka, a u svrhu otklanjanja mogućih nejasnoća vezanih uz dostavljene podatke, HAKOM je dopisom od 15. studenoga 2008. g. od određenih operatora zatražio dodatna pojašnjenja i/ili podatke koji nisu dostavljeni, a koji su potrebni za daljnju analizu mjerodavnog tržišta te naveo rok do 28. studenoga 2008. g. za dostavu dodatnih podataka. HAKOM je 28. studenoga 2008. zaprimio dodatne podatke i/ili pojašnjenja od strane prethodno navedenih operatora, koji pružaju usluge u pokretnim mrežama, te je analiza nastavljena.

HAKOM je u procesu određivanja mjerodavnog tržišta za potrebe provođenja testa tri mjerila, odredio dimenziju usluga i zemljopisnu dimenziju mjerodavnog tržišta javno dostupne telefonske usluge u pokretnim elektroničkim komunikacijskim mrežama, koje se sastoji od sljedećih usluga: pristup u pokretnoj mreži preko infrastrukturnog operatora ili operatora koji ne posjeduje vlastitu pristupnu infrastrukturu, upućivanje poziva na zemljopisne brojeve, upućivanje poziva na nezemljopisne brojeve (usluge s dodanom vrijednosti), upućivanje poziva na brojeve u pokretnim elektroničkim komunikacijskim mrežama, upućivanje pozivnih brojeva posebnih službi i usluga (kratki kodovi), upućivanje poziva na međunarodne brojeve, upućivanje poziva iz inozemstva (eng. international roaming calls), slanje svih vrsta SMS poruka. Mjerodavno tržište javno dostupne telefonske usluge u pokretnim mrežama jedinstveno je za korisnike s pretplatničkim odnosom i korisnike bez pretplatničkog odnosa te uključuje rezidencijalne i poslovne korisnike. Isto tako, prethodno navedeno tržište uključuje upućivanje poziva i slanje SMS poruka u pokretnim mrežama neovisno je li poziv upućen ili SMS poruka poslana s mobilnog uređaja koji podržava 2G ili 3G tehnologiju. Također, HAKOM je odredio da je mjerodavno tržište, u zemljopisnoj dimenziji, nacionalni teritorij Republike Hrvatske.

U skladu s čl. 22. st. 1. ZEK-a, 26. veljače 2009. g., a na temelju članka 56. stavka 4. ZEK-a, HAKOM je na javnu raspravu stavio prijedlog odluke iz članka 56. stavka 1. ZEK-a o postojanju djelotvornog tržišnog natjecanja na tržištu javno dostupne telefonske usluge u pokretnim mrežama, zajedno s dokumentom »Tržište javno dostupne telefonske usluge u pokretnim elektroničkim komunikacijskim mrežama – Provođenje Testa tri mjerila iz članka 53. stavka 2. Zakona o elektroničkim komunikacijama« (dalje u tekstu: dokument).

Sukladno članku 22. stavku 2. ZEK-a postupak javne rasprave trajao je od 2. ožujka 2009. do 20. travnja 2009. g., a proveden je s ciljem da se svim zainteresiranim stranama omogući iznijeti svoja mišljenja, primjedbe i prijedloge na predložene dokumente. Tijekom javne rasprave HAKOM je zaprimio komentare sljedećih društava koji djeluju na navedenom mjerodavnom tržištu: T-Mobile Hrvatska d.o.o. i Optima Telekom d.o.o.

Na temelju postupka testa tri mjerila, Vijeće HAKOM-a je zaključilo da tržište javno dostupne telefonske usluge u pokretnim elektroničkim komunikacijskim mrežama, kao mjerodavno tržište, nije podložno prethodnoj regulaciji. Naime, Vijeće HAKOM-a je prilikom provođenja testa tri mjerila zaključilo da prvo i drugo mjerilo nisu zadovoljeni, a za treće mjerilo se ne može utvrditi je li zadovoljeno obzirom da kroz prvo i drugo mjerilo nisu uočeni nedostaci na tržištu. Postupak testa tri mjerila i utvrđene činjenice detaljno su obrazloženi u dokumentu koji je sastavni dio ove odluke.

Dokument sadrži detaljno obrazloženje predmeta i tijeka postupka, utvrđenih činjenica, pravnih propisa i razloga koji su bili odlučni pri donošenju ove odluke

»Popisom mjerodavnih tržišta i operatora i davatelja telekomunikacijskih usluga koji imaju znatniju tržišnu snagu na tim mjerodavnim tržištima« klasa: 344-01/07-01/939, urbroj: 376-11-1, kojeg je Vijeće Hrvatske agencije za telekomunikacije (pravni prednik Vijeća HAKOM-a prema članku 131. ZEK-a) objavilo 17. prosinca 2007. godine trgovačko društvo T-Mobile Hrvatska d.o.o. (dalje u tekstu: T-Mobile) i trgovačko društvo VIPnet d.o.o. (dalje u tekstu: Vipnet) proglašeni su operatorima sa znatnijom tržišnom snagom na tržištu javne govorne usluge u pokretnim telekomunikacijskim mrežama na području Republike Hrvatske, kao i na tržištu međusobnog povezivanja.

Slijedom navedenog, a uzevši u obzir da u skladu s člankom 53. stavkom 2. ZEK-a, sva tri mjerila moraju biti istodobno zadovoljena kako bi tržište bilo podložno prethodnoj regulaciji, Vijeće HAKOM-a je u skladu s člankom 53. stavkom 5. ZEK-a, odlučilo kao u točki I. ove odluke, odnosno ukinulo je T-Mobileu i Vipnetu regulatorne obveze na tržištu javne govorne usluge u pokretnim telekomunikacijskim mrežama, koje su im bile određene u skladu sa Zakonom o telekomunikacijama.

Slijedom navedenog, na temelju članka 12. stavka 1. točke 3., u skladu s člankom 53. stavkom 5. i člankom 56. stavcima 1. i 4. ZEK-a, Vijeće HAKOM-a je odlučilo kao u točki I. ove odluke.

U skladu s člankom 14. stavkom 4. ZEK-a Vijeće HAKOM-a odlučilo je kao u točki II. ove odluke te će ista biti objavljena u »Narodnim novinama« i na internetskim stranicama HAKOM-a.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: 344-01/09-01/1075

Urbroj: 376-11-09-01

Zagreb, 17. srpnja 2009.

Predsjednik Vijeća
Gašper Gaćina, dipl. ing. el., v. r.

Odluka, NN 102/2009-2649